CELEX: 62018TN0638
Language: el
Date: 2018-10-23 00:00:00
Title: Υπόθεση T-638/18: Αγωγή της 23ης Οκτωβρίου 2018 — Deza κατά Επιτροπής

14.1.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 16/50
            
         
      Αγωγή της 23ης Οκτωβρίου 2018 — Deza κατά Επιτροπής
      (Υπόθεση T-638/18)
      (2019/C 16/61)
      Γλώσσα διαδικασίας: η αγγλική
      
         Διάδικοι
      
      
         Ενάγουσα: Deza, a.s. (Valašské Meziříčí, Τσεχική Δημοκρατία) (εκπρόσωποι: K. Van Maldegem, M. Grunchard, R. Crespi και S. Saez Moreno, δικηγόροι)
      
         Εναγομένη: Ευρωπαϊκή Επιτροπή
      
         Αιτήματα
      
      Η ενάγουσα ζητεί από το Γενικό Δικαστήριο:
      
                  —
               
               
                  να κρίνει την αγωγή παραδεκτή και βάσιμη·
               
            
                  —
               
               
                  να αποκαταστήσει τη ζημία που η εναγομένη προκάλεσε στην ενάγουσα·
               
            
                  —
               
               
                  να υποχρεώσει την εναγομένη να καταβάλει στην ενάγουσα αποζημίωση για τις ζημίες που αυτή υπέστη ως άμεση συνέπεια της εκδόσεως του κανονισμού (ΕΕ) 944/2013 της Επιτροπής, της 2ας Οκτωβρίου 2013, σχετικά με την τροποποίηση του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου για την ταξινόμηση, την επισήμανση και τη συσκευασία των ουσιών και των μειγμάτων, με σκοπό την προσαρμογή του στην τεχνική και επιστημονική πρόοδο (ΕΕ 2013, L 261, σ. 5), κατά το μέτρο που ταξινόμησε την ουσία pitch, coal tar, high temp ως Aquatic Acute 1 (H400) και Aquatic Chronic 1 (H410) ουσία, εκτιμώμενες σε συνολικό ποσό 4 784 000,00 CZK, ή οποιοδήποτε άλλο ποσό θα προσδιοριστεί περαιτέρω από την ενάγουσα κατά τη διάρκεια της διαδικασίας ή από το Γενικό Δικαστήριο·
               
            
                  —
               
               
                  επικουρικώς, να αποφανθεί με παρεμπίπτουσα απόφαση ότι η εναγομένη είναι υποχρεωμένη να αποκαταστήσει την προκληθείσα ζημία και να υποχρεώσει τους διαδίκους να προσκομίσουν στο Γενικό Δικαστήριο, εντός ευλόγου χρόνου από την ημερομηνία εκδόσεως της παρεμπίπτουσας αποφάσεως, αριθμητικά στοιχεία ως προς το ποσό της αποζημιώσεως που θα συμφωνήσουν ή, αν δεν συμφωνήσουν, να υποβάλουν στο Γενικό Δικαστήριο εντός της ίδιας προθεσμίας τα αιτήματά τους με αναλυτικά αριθμητικά στοιχεία·
               
            
                  —
               
               
                  να υποχρεώσει την εναγομένη να καταβάλει στην ενάγουσα αντισταθμιστικούς τόκους υπολογιζόμενους σύμφωνα με το νόμιμο επιτόκιο από την ημερομηνία κατά την οποία η ενάγουσα υπέστη τη ζημία (δηλαδή είτε από την ημερομηνία ενάρξεως της ισχύος της παράνομης ταξινομήσεως είτε από την ημερομηνία επελεύσεως της ζημίας)·
               
            
                  —
               
               
                  να υποχρεώσει την εναγομένη να καταβάλει τόκους υπερημερίας της τάξεως 8 %, ή οποιοδήποτε άλλο κατάλληλο επιτόκιο που θα καθοριστεί από το Γενικό Δικαστήριο, υπολογιζόμενο επί του καταβλητέου ποσού από την ημερομηνία εκδόσεως της αποφάσεως του Γενικού Δικαστηρίου μέχρις εξοφλήσεως· και
               
            
                  —
               
               
                  να καταδικάσει την εναγομένη στα δικαστικά έξοδα.
               
            
         Λόγοι και κύρια επιχειρήματα
      
      Προς στήριξη της αγωγής της, η ενάγουσα προβάλλει τον ισχυρισμό ότι η εναγομένη προκάλεσε βλάβη στην ενάγουσα με την έκδοση και την έναρξη ισχύος του κανονισμού (ΕΕ) 944/2013 της Επιτροπής (1), λόγω της ταξινομήσεως της ουσίας pitch, coal tar, high temp ως Aquatic Acute 1 (H400) και Aquatic Chronic 1 (H410) ουσίας. Στις 22 Νοεμβρίου 2017, το Δικαστήριο απέρριψε την αίτηση αναιρέσεως της Ευρωπαϊκής Επιτροπής κατά της αποφάσεως του Γενικού Δικαστηρίου να ακυρώσει εν μέρει τον κανονισμό 944/2013 κατά το μέτρο που ταξινόμησε την ουσία pitch, coal tar, high temp. ως Aquatic Acute 1 (H400) και Aquatic Chronic 1 (H410) λόγω πρόδηλης πλάνης εκτιμήσεως. Η ενάγουσα υποβλήθηκε σε δαπάνες για την εφαρμογή της παράνομης ταξινομήσεως. Η εναγομένη ευθύνεται για τις δαπάνες αυτές υπό το πρίσμα των άρθρων 268 και 340 ΣΛΕΕ, διότι η συμπεριφορά της είναι παράνομη, καθόσον αποτελεί κατάφωρη παράβαση του νόμου, η προκληθείσα ζημία είναι πραγματική και βέβαιη και υφίσταται άμεση αιτιώδης συνάφεια μεταξύ της συμπεριφοράς της εναγομένης και της προβαλλομένης ζημίας.
      
         (1)  Κανονισμός (ΕΕ) 944/2013 της Επιτροπής, της 2ας Οκτωβρίου 2013, σχετικά με την τροποποίηση του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου για την ταξινόμηση, την επισήμανση και τη συσκευασία των ουσιών και των μειγμάτων, με σκοπό την προσαρμογή του στην τεχνική και επιστημονική πρόοδο (ΕΕ L 261, 3.10.2013, σ. 5).